Diari Oficial de la Generalitat Valenciana


Sumari del DOGV 8511, del 22-03-2019 (2019/2148)

RESOLUCIÓ de 20 de febrer de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 115/18-AIA Xixona.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8511

Data del DOGV
:   22-03-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/2148


Data del document
:   20-02-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Xixona
    * impacte ambiental

RESOLUCIÓ de 20 de febrer de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 115/18-AIA Xixona. [2019/2148]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 115/18-AIA Xixona.  
  
  
«Declaració d'impacte ambiental  
Expedient: 115/6394-VXW.  
Títol: Instal·lació solar fotovoltaica, CSF Turroneros, i instal·lació elèctrica de connexió amb la xarxa elèctrica, ST CSF Turroneros i L/132 kV.  
Òrgan substantiu: Direcció General d'Energia i Mines (ATREGI/2018/7/03).  
Promotor: Fuente Álamo Energía Solar 1, SL.  
Localització: paratge l'Espartal del terme municipal de Xixona (Alacant).  
  
Descripció del projecte  
L'objecte del projecte és l'execució i la posada en funcionament d'una planta solar fotovoltaica per a la producció d'energia elèctrica en la partida denominada l'Espartal-Torroners del terme municipal de Xixona (Alacant). Està promoguda per Fuente Álamo Energía Solar 1, SL, amb la denominació CSF Turroneros i inclou les infraestructures elèctriques d'evacuació.  
La superfície total d'implantació és de 62,75 ha, i abraça les parcel·les 16 del polígon 13, i 18 i 35 del polígon 14, que sumen una superfície de 62,34 ha. La instal·lació dels mòduls solars es realitzarà sobre sistema de seguiment solar a un eix monofila. Es defineixen diversos tipus de fonamentació i s'hi indica que la d'ús més probable és la de tipus clavat. L'ocupació real en planta associada a les plaques solars i els seus ancoratges s'estima en unes 40 ha, a més de les edificacions necessàries per a l'aparellatge elèctric. Durant l'execució de la planta, està prevista l'ocupació temporal de la parcel·la número 21 del polígon 13 per a l'apilament de materials i equips d'obra.  
La potència instal·lada serà de 34,818 MWp i 30,18 Mwn. Els panells solars es connecten en sèrie i s'agrupen en inversors DC/AC de tipus integrat, per a la seua posterior transformació BT/MT (estan previstos cinc trafos de 0,645/30 kV i 3.000 kVA o característiques equivalents). Els centres de transformació es connecten a la xarxa de 30 kV de la planta, que va en subterrani per l'interior de les parcel·les de la central i es connecta amb una subestació de client (CSF Turroneros 30/132 kV).  
La subestació CSF Turroneros se situarà en la parcel·la 35, polígon 14. El sistema de 132 kV tindrà configuració de simple barra i dues posicions, una de línia i una de trafo. Disposarà d'un transformador 132/30 kV i 50 MVA d'intempèrie. Les cel·les de 30 kV se situaran a l'interior d'edifici amb aïllament en SF6. Aquest edifici serà d'obra civil prefabricada amb dues sales, una de cel·les de 30 kV i l'altra per als equips de control, protecció, comunicació, serveis auxiliars, etc. Es disposaran vials interiors per al trànsit de vehicles, i les zones no pavimentades quedaran cobertes de grava. La parcel·la quedarà barrada en el seu perímetre. Aquesta instal·lació està recollida en projecte independent.  
  
La línia elèctrica d'evacuació, en 132 kV i simple circuit, que s'iniciarà en la subestació CSF Turroneros, anirà cap al sud, fins a la SE Xixona existent. El punt d'evacuació ha sigut fixat per l'empresa distribuïdora de la zona, que habilitarà una nova posició de client en el sistema de 132 kV. La línia es projecta en aeri, des de la parcel·la 35 (primer suport) i travessant les parcel·les 36, 37, 44, 51, 58 i 60 del polígon 14, al llarg de 966 m. Aquest tram comptarà amb quatre suports metàl·lics, l'últim d'ells amb funció d'entroncament A/S. En l'entorn de la SE Xixona, a causa de la presència de multitud de línies connectades en aquesta que dificulten la disposició aèria, la línia anirà en subterrani al llarg de 94 m, i afectarà les parcel·les 60 i 52 del polígon 14, aquesta última pertanyent a la SE Xixona. Aquesta instal·lació està recollida en projecte independent.  
En la planta, es disposarà d'un edifici per a albergar el centre de control de planta i magatzem, d'uns 70 m², en la parcel·la 35 del polígon 14. En aquesta mateixa parcel·la, com s'ha indicat, se situarà la caseta de la subestació. Els edificis per a l'aparellatge elèctric dels centres de transformació seran de tipus prefabricat i tindran una superfície estimada de 40 m² cadascun, repartits d'acord amb la zona a la qual proveeixen.  
L'accés a les parcel·les des de la CV-774, s'ha previst mitjançant l'adequació dels accessos existents (execució de tascons d'acceleració i desacceleració), segons la proposta incorporada a l'expedient de DIC. Els vials interns es resoldran mitjançant elevada compactació mecànica del terreny. Entorn a la planta, es realitzarà un clos perimetral de tipus cinegètic.  
Per a l'execució del projecte, caldrà el condicionament previ del terreny (desbrossament i neteja, retirada de terra vegetal, anivellament); fonamentació dels seguidors, preferentment mitjançant clavada en el terreny; obertura de rases per a cablejat; instal·lació de clos perimetral; disposició de vials interiors; execució d'edificis; instal·lació d'aparellatge i equips. La major part dels elements emprats són de tipus prefabricat, la qual cosa simplifica la construcció del conjunt.  
  
Després de la vida útil de la instal·lació, es preveu el desmantellament de les instal·lacions i la reversió de l'ús agrícola del terreny. S'inclou en el projecte la planificació de les accions a realitzar.  
  
Tramitació administrativa  
Amb data 28 de maig de 2018, es va rebre del Servei Territorial d'Urbanisme d'Alacant, una sol·licitud d'informe en relació amb la declaració d'interés comunitari per a la planta solar promoguda per Fuente Álamo Energía Solar 1, SL, a Xixona (Alacant). Atés que es pretén ocupar tres parcel·les separades per camins públics, s'instaven davant aquest tres expedients de DIC, corresponents a les referències següents:  
- DIC-18/0143, polígon 13 parcel·la 16.  
- DIC-18/0144, polígon 14 parcel·la 18.  
- DIC-18/0145, polígon 14 parcel·la 35.  
La sol·licitud esmentada adjuntava, per a cada parcel·la, una memòria tècnica i plans, i s'acompanya identificació cadastral i certificat de compatibilitat urbanística. Així mateix, s'ha elaborat estudi d'integració paisatgística, estudi d'impacte ambiental, estudi d'afeccions patrimonials i estudi d'inundabilitat per al projecte en el seu conjunt. Es va procedir a iniciar un expedient de consulta (referència 192/2893-PRE).  
  
Amb data 9 de juliol de 2018, es va emetre un informe en què s'assenyala que el projecte constitueix un supòsit d'avaluació ambiental ordinària i que l'avaluació ambiental del projecte ha de ser iniciada davant l'òrgan substantiu, el qual es correspon amb aquell que autoritza l'activitat a la finalitat de la qual s'orienta el projecte (producció d'energia elèctrica), en aquest cas, la Direcció General d'Indústria i Energia. S'indicaven alguns aspectes a millorar de la informació aportada i es comunicava la sol·licitud d'informe al Servei de Vida Silvestre.  
Amb data 11 de juliol de 2018, el Servei Territorial d'Urbanisme va remetre una còpia d'al·legació presentada per Ecologistes en Acció del País Valencià en data 5 de juliol de 2018. L'al·legació refereix la possibilitat de situar la planta en sòl urbanitzable industrial no programat pròxim, a la falta de concreció i contradiccions en el EsIA sobre elements propis del projecte, perillositat per a l'avifauna i afecció a vegetació natural, perillositat geomorfològica d'acord amb el PATRICOVA. En general, es tracta de qüestions abordades en l'expedient avaluat.  
  
Amb data 23 de juliol de 2018, es va rebre del Servei Territorial d'Indústria i Energia d'Alacant, competent en la tramitació de l'autorització administrativa, una sol·licitud d'informe en relació amb aquesta autorització. Com que no s'incloïa el resultat del tràmit d'informació pública i consultes, es comunicava la impossibilitat d'iniciar l'expedient d'avaluació d'impacte ambiental, en els termes establits en la Llei 21/2013. No obstant això, s'adjuntava a l'ofici l'informe d'aquest òrgan de 9 de juliol de 2018, així com la còpia de l'al·legació esmentada anteriorment.  
Amb data 11 de setembre de 2018, el Servei de Vida Silvestre emet un informe en relació amb les espècies presents en la zona i les mesures preventives a adoptar (s'incorporen les seues consideracions en apartats posteriors).  
Amb data 13 d'agost de 2018, s'ha rebut del Servei Territorial d'Indústria i Energia la documentació que forma part de l'expedient d'autorització sotmés a informació pública (referència ATREGI/2018/7/03). En concret, s'inclou:  
- Projecte tècnic de la planta solar.  
- Projectes de les instal·lacions d'evacuació de l'energia elèctrica a xarxa: línia elèctrica en 132 kV i subestació elèctrica ST CSF Turroneros.  
- Estudi d'impacte ambiental.  
- Estudi d'integració paisatgística.  
En data 22 d'agost de 2018, aquest òrgan ambiental va comunicar a l'òrgan substantiu que quedava en espera de rebre el resultat de la fase d'informació pública i consultes, als efectes previstos en la Llei 21/2013 per a l'inici de l'expedient d'avaluació ambiental.  
Amb data 11 d'octubre de 2018, el Servei Territorial d'Indústria i Energia remet el resultat de la informació pública i consultes, i la documentació tècnica i ambiental elaborada en resposta als informes emesos, i s'inicia el present expedient d'avaluació d'impacte ambiental ordinària. L'anunci d'informació pública es va publicar en el DOGV de 6 d'agost de 2018. Entre la documentació aportada, s'inclou:  
  
- Addenda a l'estudi d'integració paisatgística de DIC.  
- Estudi d'afeccions a la xarxa viària i accessos.  
- Estudi d'impacte ambiental, document refós i annex.  
En concret, s'inclou la resposta a l'al·legació d'Ecologistes en Acció, a l'informe d'aquest òrgan ambiental i a l'Ajuntament de Xixona; es proposen mesures d'integració paisatgística, i es justifiquen qüestions relatives a inundabilitat, patrimoni cultural i encreuament de via pecuària.  
S'esmenten a continuació determinats informes emesos al si de la tramitació de l'expedient de DIC i de l'autorització administrativa de la instal·lació, per la seua rellevància als efectes de l'avaluació ambiental del projecte:  
- Informe favorable del Servei d'Infraestructura Verda i Paisatge, de data 4 d'octubre de 2018, condicionat al fet que es duguen a terme les mesures d'integració paisatgística proposades.  
- Resolució de la directora general d'Ordenació del Territori, Urbanisme i Paisatge, de 5 d'octubre de 2018, que aprova l'estudi d'inundabilitat elaborat per a la DIC. Aquesta resolució incorpora les consideracions al projecte realitzades per la Confederació Hidrogràfica del Xúquer (s'esmenta l'informe de 10.09.2018), i es condiciona la llicència municipal al correcte disseny de les obres de drenatge.  
- Resolució de 28 de setembre de 2018, de la directora general de Cultura i Patrimoni, de caràcter favorable, als efectes previstos en l'article 11 de la Llei 4/1998, d'11 de juny.  
Amb data 27 de novembre de 2018, la Comissió Territorial d'Urbanisme d'Alacant acorda la declaració d'interés comunitari relativa a la sol·licitud formulada per Fuente Álamo Energía Solar 1, SL, per a l'activitat d'instal·lació generadora d'energia solar fotovoltaica en terreny classificat com a sòl no urbanitzable rústic normal del municipi de Xixona, de conformitat amb les característiques i condicions que es recullen en aquesta.  
  
Afeccions legals  
Les instal·lacions de producció d'energia elèctrica estan subjectes a autorització administrativa prèvia, d'acord amb la Llei 24/2013, de 26 de desembre, i el Decret 88/2005, de 29 d'abril.  
Les parcel·les estan situades en sòl no urbanitzable del terme municipal de Xixona, i resulta aplicable la Llei 5/2015, de 24 de juliol. La línia travessa, en part, sòl urbanitzable no programat, i s'hi aplicarà el règim del sòl no urbanitzable amb caràcter general, mentre no s'aprove el programa de desenvolupament.  
La parcel·la 35 està travessada per una línia elèctrica, per la qual cosa hi ha servituds de pas i ocupació associades que limiten l'ús als seus voltants, d'acord amb la normativa sectorial, constituïda per la Llei 24/2013 i el seu desenvolupament reglamentari.  
La línia elèctrica realitzarà un encreuament en aeri sobre la via pecuària Assagador del Racó del Rei a Sogorb, i hi és aplicable la Instrucció de 13 de gener de 2012, de la Direcció General de Medi Natural, sobre vies pecuàries.  
La zona està afectada per perillositat geomorfològica d'inundació, d'acord amb el que s'estableix en el PATRICOVA.  
L'activitat de producció d'energia fotovoltaica (únicament les instal·lacions de conversió i transformació) i distribució d'energia elèctrica (subestacions elèctriques i transformadors de potència o reactàncies), estan incloses en la relació d'activitats potencialment contaminants del sòl (Ordre PRA/1080/2017, de modificació de l'annex I del Reial decret 9/2005).  
El Decret 7/2004, de 23 de gener, aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o als seus voltants (500 m).  
El Reial decret 1890/2008 aprova el Reglament d'eficiència energètica en instal·lacions d'enllumenat exterior.  
Tot això, sense perjudici de les autoritzacions que corresponga obtindre d'altres organismes, de conformitat amb la normativa sectorial que resulte aplicable.  
  
Consideracions ambientals  
El desenvolupament de les fonts renovables d'energia és un dels aspectes clau de la política energètica nacional, ja que contribueix a la reducció de les emissions de gasos d'efecte d'hivernacle, disminueix la dependència dels productes petroliers i incrementa la diversificació de les fonts de subministrament en promoure recursos autòctons. En el context energètic, aquest tipus de projectes tenen un impacte ambiental positiu.  
Respecte a l'entorn concret de la seua localització, cal analitzar l'afecció ambiental de cada projecte individual. Als efectes de l'avaluació ambiental, el projecte ha de ser valorat en el seu conjunt, incloent-hi tant la pròpia planta solar com les instal·lacions i serveis associats, i, en particular, les infraestructures elèctriques auxiliars i d'evacuació de l'energia generada. Per això s'incorporen a l'expedient la totalitat dels projectes tècnics elaborats pel promotor: central solar, subestació i línia d'evacuació.  
La planta solar se situarà al terme municipal de Xixona, al sud-est del nucli urbà. Les edificacions més pròximes es corresponen amb el polígon industrial l'Espartal (a uns 700 m). Es tracta d'un àmbit on es combinen els terrenys agrícoles de secà (en les planes) i el sòl forestal (en els relleus, amb pendents moderats i suaus), aquest últim amb vegetació característica de la zona, de tipus herbaci (espart) i matoll i escàs port. El principal llit és el riu Montnegre, que va per l'oest de l'àmbit i al qual es dirigeixen els barrancs de la zona, com el barranc Fondo que va pròxim al camp solar. La carretera CV-800, amb traçat N-S cap a Alacant, és el principal eix de transport de la zona. La CV-774, que serveix d'accés a la planta, va en direcció E-O cap a Busot (a l'est de Xixona).  
S'analitzen alternatives tècniques (instal·lació fixa enfront de seguidor a un eix), així com alternatives d'ubicació, incloent-hi l'alternativa zero. S'opta per l'alternativa de major rendiment i menor afecció potencial (en particular, un volum de moviment de terres de l'ordre de la meitat, i menor afecció a terreny natural). Se situa, bàsicament, sobre cultius de secà i erms dominats per matoll i herbassar nitròfils. L'alternativa seleccionada és la considerada en el present document. Pel que fa a la localització de les instal·lacions elèctriques d'evacuació, s'ha previst situar la subestació CSF Turroneros en la zona meridional de la central solar, ja que el punt de connexió a la xarxa de distribució és la SE Xixona, situada 1 km al sud.  
La zona presenta una vulnerabilitat mitjana d'aqüífers, així com perillositat geomorfològica d'inundació associada a barrancs de fons pla (la parcel·la 16 se situa en capçalera de barranc) i vessaments (la parcel·la 18 podria resultar afectada). Atenent les característiques del terreny, de les zones afectades i els usos previstos en aquestes, que les estructures proposades no interfereixen amb els fluxos superficials per la seua permeabilitat, s'ha elaborat un estudi d'inundabilitat, basant-se en el qual l'actuació ha obtingut l'informe favorable de l'òrgan competent en matèria de PATRICOVA.  
D'acord amb el PATFOR, les parcel·les inclouen, en els seus extrems, alguns terrenys forestals (no estratègics), dominats per pasturatge-matoll. En l'àmbit considerat, d'acord amb la base cartogràfica, estan presents nombrosos hàbitats d'interés comunitari de caràcter no prioritari, i constituïts per espècies d'àmplia distribució. L'espai ZEPA Riu Montnegre se situa a l'oest de l'actuació, a més d'1 km de la planta i més de 500 m de la línia d'evacuació. L'espai ZEPA Cabeçó d'Or i la Grana, se situa cap a nord-est i a major distància.  
Respecte a l'avifauna, la línia elèctrica anirà per l'àrea prioritària Montnegre-Cabeçó d'Or, definida en la Resolució de 15 d'octubre de 2010, relativa a zones de protecció d'avifauna contra la col·lisió i electrocució, ja que pot constituir una àrea de campeig d'avifauna d'interés, derivat de la proximitat de l'espai ZEPA Riu Montnegre (a l'oest de l'actuació). En el seu disseny aeri han d'adoptar-se les prescripcions del Reial decret 1432/2008, de 29 d'agost.  
Formulada consulta a l'òrgan competent en matèria de biodiversitat i Xarxa Natura 2000, aquest va informar (11.09.2018) que: no es requereix emetre valoració preliminar de repercussions ja que el projecte de referència no entra dins de l'àmbit territorial d'aplicació del Decret 60/2012, de 5 d'abril, (...) ja que no se situa dins de la limitació de cap espai de la Xarxa Natura 2000; en la quadrícula UTM 1x1 de la BDBCV apareixen les espècies catalogades àguila perdiguera (la seua zona de nidificació està prou allunyada, a uns 3,5 km) i mussol real (esmentat fora de l'àrea de l'actuació a uns 740 m de distància); en l'àrea proposada no es troben hàbitats protegits de l'annex IV del Decret 70/2009, de 22 de maig; les microreserves de flora, reserves de fauna i plans de recuperació no resultaran afectats per l'actuació, i s'esmenta la inclusió en una àrea de campeig d'aus catalogades (s'amplia aquesta qüestió en paràgrafs posteriors).  
L'EsIA estima l'alt valor de dos recintes concrets de vegetació per albergar una certa proporció d'espècies d'interés (cap protegida). L'òrgan competent en matèria de biodiversitat no refereix la necessitat de preservar exemplars de flora. Es tracta, en tot cas, d'espècies característiques de zones àrides (com la considerada) i àmplia distribució. Cal assenyalar que aquestes zones han sigut finalment descartades per a la col·locació de panells solars, sobre la base de les conclusions de l'estudi d'integració paisatgística, el qual estima que l'alt valor paisatgístic d'aquestes justifica la seua preservació: s'eliminen els panells de la part oest de la parcel·la 16 (polígon 13); s'eliminen els panells de la part sud de les parcel·les 18 i 35 (polígon 14); se substitueixen els mòduls per uns altres de més potència unitària, per a mantindre la potència prevista. L'anàlisi paisatgística de la solució resultant mostra una baixa percepció de l'actuació des dels principals punts d'observació.  
S'ha realitzat un estudi patrimonial, del qual es conclou que no s'afecten elements protegits. En tot cas, l'aparició de restes durant les obres comportarà la immediata suspensió de les obres i la comunicació a l'òrgan competent. La línia elèctrica realitza un encreuament en aeri sobre via pecuària, respectant-ne l'amplària legal. S'han iniciat els tràmits pertinents davant l'òrgan territorial competent.  
Per a l'execució del projecte, es procedirà a l'eliminació de la vegetació existent, ja siguen cultius o de caràcter natural. Els canvis sobre la geomorfologia són escassos, atés el baix pendent del terreny. S'ha valorat la generació de terres de desmunt i necessitat de terres per a terraplé, de manera que es compensa l'excés amb el rebliment, minimitzant el volum extern d'aportació. Es proposen mesures preventives encaminades a evitar la dispersió de terres, contaminació del sòl i les aigües d'escolament, sorolls i altres afeccions associades als treballs d'obra. Els residus generats s'entregaran a un gestor autoritzat, d'acord amb les previsions del projecte.  
Durant l'explotació de la planta, no s'estima afecció sobre la salut de la població, béns patrimonials o la flora. La instal·lació queda allunyada dels nuclis urbans, per la qual cosa no s'estimen molèsties o riscos derivats del seu funcionament que puguen afectar la població. El risc sobre l'avifauna derivat del funcionament de la línia quedarà minimitzat per la incorporació dels dispositius de senyalització. Els sistemes d'il·luminació seran de baix consum i amb disseny que evite la contaminació lumínica nocturna. El canvi sobre el paisatge, si bé serà manifest des de l'entorn immediat d'aquesta, pot considerar-se compatible en el seu conjunt, incorporades les mesures correctores proposades. Els residus generats pel manteniment i l'explotació de les diferents instal·lacions seran gestionats a través d'una empresa autoritzada.  
Es preveu en total un consum anual d'uns 32 m³, que serà aportat per una empresa de subministrament degudament autoritzada. L'edifici de centre de control comptarà amb un depòsit d'aigua i una fossa sèptica estanca per a recollida de les aigües sanitàries generades, que buidarà una empresa gestora autoritzada.  
La subestació transformadora, com a mesura preventiva per a la contenció de vessaments fortuïts, disposarà d'una cubeta de recollida d'oli mineral que, en cas de vessament, serà canalitzat cap a un depòsit estanc, per al lliurament posterior a un gestor autoritzat.  
Com a pla de vigilància ambiental, es proposa implantar un sistema de control per a garantir el compliment de les mesures preventives i correctores aplicables, i valorar la seua eficàcia, així com detectar impactes no previstos. Es proposen indicadors per al mesurament del compliment dels objectius proposats. La realització d'aquestes actuacions haurà de documentar-se mitjançant l'elaboració d'informes periòdics.  
Finalitzada la vida útil de la instal·lació, es procedirà al desmantellament dels elements d'aquesta i a la restauració dels terrenys al seu ús previ. S'incorpora al projecte el programa de desmantellament i restauració i el seu pressupost.  
  
Consideracions jurídiques  
Com a principals paràmetres definitoris del projecte, es considera la potència instal·lada (34,818 MWp), superfície ocupada (62,75 ha) i infraestructures d'evacuació (línia elèctrica aereosubterrània de 132 kV amb longitud aproximada d'1 km i subestació elèctrica 132/30 kV). Així mateix, resulta rellevant que no s'afecta espais naturals protegits o espais Xarxa Natura 2000. Aquest projecte en el seu conjunt, constitueix un supòsit d'avaluació d'impacte ambiental ordinària, en quedar inclòs en l'annex I epígraf 2.g del Decret 162/1990, de 15 d'octubre, de desenvolupament de la Llei 2/1989, i modificat pel Decret 32/2006, de 10 de març, això en concordança amb l'article 7.1 de la Llei 21/2013, de 9 de desembre. Addicionalment, queda inclòs en l'annex II, epígrafs 4.i, 4.b de la Llei 21/2013.  
L'expedient ha observat el tràmit d'avaluació d'impacte ambiental ordinària previst en la secció primera, capítol II del títol 2 de la Llei 21/2013, de 9 de desembre, i en les altres disposicions que hi són aplicables.  
L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, i pel Decret 73/2017, de 2 de juny, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
Per tot això, es redacta la següent:  
  
Declaració d'impacte ambiental  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que hi siguen aplicables, el projecte de planta solar fotovoltaica promoguda per Fuente Álamo Energía Solar 1, SL, al terme municipal de Xixona (Alacant), parcel·les 16 del polígon 13, i 18 i 35 del polígon 14, així com les seues instal·lacions elèctriques d'evacuació de l'energia a la xarxa de distribució (subestació 30/132 kV i línia elèctrica 132 kV fins a SE Xixona), sempre que aquest es desenvolupe d'acord amb les previsions del projecte, l'estudi d'impacte ambiental i tota altra documentació que hi ha en l'expedient, i amb les condicions següents:  
1. S'utilitzaran sistemes automatitzats de baix consum d'aigua per a la neteja de la superfície de les plaques solars.  
2. Es disposaran zones específiques d'apilament temporal dels residus d'explotació, degudament segregats, i amb les mesures necessàries de contenció. Aquestes zones se situaran fora de l'envolupant de perillositat per inundació de PATRICOVA. Els residus perillosos s'emmagatzemaran sota coberta. En tot cas, els residus generats es gestionaran a través d'empreses autoritzades.  
3. Els equips transformadors disposaran de sistemes de contenció de vessaments de l'oli mineral.  
4. La línia elèctrica d'evacuació a 132 kV, entre la ST CSF Turroneros i la SE Xixona, incorporarà dispositius de senyalització per a evitar la col·lisió d'avifauna, d'acord amb les previsions del Reial decret 1432/2008 i la Resolució de 15 d'octubre de 2010.  
5. S'executaran les mesures d'integració paisatgística en les condicions establides per l'òrgan competent en la matèria i es disposaran els mitjans per al seu manteniment, en particular, sistemes de reg de la pantalla vegetal.  
6. Durant les obres i els treballs d'explotació i manteniment, se seguiran les prescripcions de prevenció d'incendis establides en el Decret 7/2004, de 23 de gener.  
7. Finalitzada la vida útil de la instal·lació o, si escau, la vigència de la DIC (allò que ocórrega abans), el promotor quedarà obligat al seu desmantellament i a la restauració dels terrenys al seu estat anterior, d'acord amb el projecte presentat.  
8. Les accions incloses en el programa de vigilància i seguiment ambiental hauran de documentar-se, als efectes d'acreditar l'adopció i l'execució de les mesures preventives i correctores proposades i la comprovació de la seua eficàcia.  
9. Qualsevol modificació o ampliació del projecte presentat haurà de ser comunicada a l'òrgan ambiental competent que establirà, si escau, l'aplicació de noves mesures correctores.  
  
Segon  
Contra la present declaració d'impacte ambiental, per ser un acte de tràmit, no es pot interposar cap recurs, sense perjudici dels que, si escau, siguen procedents en la via administrativa i judicial davant l'acte pel qual s'autoritza el projecte, d'acord amb el que es disposa en l'article 41.4 de la Llei 21/2013, de 9 de desembre.  
  
Tercer  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que es disposa en l'article 41.3 de la Llei 21/2013, de 9 de desembre.  
  
Quart  
La present declaració d'impacte ambiental perdrà la seua vigència i cessarà en la producció dels efectes que li són propis si no s'haguera començat l'execució del projecte en el termini màxim de quatre anys des de la seua publicació, d'acord amb el que es disposa en l'article 43 de la Llei 21/2013, de 9 de desembre.  
  
València, 18 de desembre de 2018.- El director general de Medi Natural i d'Avaluació Ambiental: Antoni Marzo i Pastor.»  
  
València, 20 de febrer de 2019.- El director general de Medi Natural i d'Avaluació Ambiental: Antoni Marzo i Pastor.